מנסורזאורוס

מנסורזאורוס (שם מדעי: Mansourasaurus) הוא סוג של דינוזאור זאורופוד מהענף טיטאנוזאוריה שחי באפריקה בתקופת הקרטיקון העליון, כ-80 מיליון שנה לפני זמננו. הוא נקרא על שם אוניברסיטת מנסורה במצרים, שחוקריה גילו אותו.

מנסורזאורוס היה דינוזאור צמחוני בינוני בעל צוואר ארוך, אך קטן יחסית לזאורופודים: אורכו היה 8–10 מטר ומשקלו כ-5 טון מטרי (משקלו של פיל אפריקני). המאובנים שנתגלו היה של פרט לא בוגר, כך שייתכן שגודלו המרבי היה גדול יותר. מבחינה פילוגנטית הוא קרוב יותר לטיטאנוזאורים מאירופה מאשר לזאורופודים אפריקנים אחרים, מה שמרמז שדינוזאורים מאירופה כן יכלו לעבור לאפריקה בתקופה זו או לפניה.

הוא נתגלה ב-2018 במצרים על ידי צוות פלאונטולוגים שכלל חוקרים מארצות הברית, פלאונטולוגים מצריים בראשות האשם סלאם וציידי מאובנים מקומיים. תגליתו נחשבת לחשובה ביותר, בעיקר עקב הפער הגדול שיש במאובנים משלהי הקרטיקון באפריקה והמחסור בשלדים שלמים. השלד שנתגלה נחשב לשלם יחסית והמאובנים שנתגלו כללו חלקים מהגולגולת, לסת תחתונה, חוליות צוואר, עצם השכם, חלק מעצמות הגפיים הקדמיות וחלקים מעצמות כף הרגל, חוליות הגב וצלעות.

קישורים חיצוניים

הערות שוליים 

בעלי חיים שתוארו ב-2018
טקסונים שתוארו בידי הישאם סלאם
ליתוסטרוטיה
דינוזאורים שחיו בקרטיקון עליון באפריקה
מאובני טקסונים שתוארו ב-2018
טקסונים שתוארו בידי צוות פלאונטולוגים